text: Påvirket bilist smadrede flere gravsteder
  20 december 2018 kl. 05.05
  Efter en længere biljagt mistede en 39-årig mand i nat herredømmet over sin bil, og tordnede ind på en kirkegård og smadrede flere gravsteder.
  En patrulje fra Sydøstjyllands Politi ville i nat stoppe en bilist. Det nægtede føreren og forsøgte i stedet at stikke af fra politiet. Patruljen satte efter og det blev til en biljagt gennem Fredericia.
  Jagten fortsatte ned af Kirkestræde og endte knap så godt for den 39-årige mand, der er fra Silkeborg. Han kørte galt og endte på kirkegården ved Sankt Michaelis Kirke i Fredericia, fortæller vagtchefen ved Sydøstjyllands Politi til TV SYD.
  
  Påvirket af stoffer
  Bilen røg ind over hækken og smadrede flere gravsteder. Den 39-årige mand slap med nogle skrammer, men bilen blev totalskadet.
  Det viste sig efterfølgende, at mand var stærkt påvirket af både alkohol og amfetamin.
  